b'\n_START_ARTICLE_\nKatabanas\n_START_SECTION_\nGeografija\n_START_PARAGRAPH_\nKatabano kult\xc5\xabrinis ir politinis centras buvo kalnuotose vietov\xc4\x97se ties vadi Baihan, kur koncentravosi pagrindiniai miestai, pirmiausia Timna. Nuo V a. pr. m. e. Katabano teritorija siek\xc4\x97 Adeno \xc4\xaflank\xc4\x85, ta\xc4\x8diau stipresni\xc5\xb3 uost\xc5\xb3 valstyb\xc4\x97 nevald\xc4\x97.\n_START_SECTION_\nIstorija\n_START_PARAGRAPH_\nKaip ir kitos Senov\xc4\x97s Jemeno valstyb\xc4\x97s Katabanas konsolidavo savo vald\xc5\xbei\xc4\x85 tikriausiai I t\xc5\xabkst. pr. m. e. prad\xc5\xbeioje, o VIII a. pr. m. e. pastatyta sostin\xc4\x97 Timna. I\xc5\xa1 prad\xc5\xbei\xc5\xb3 valstyb\xc4\x97 buvo stelbiama pie\xc4\x8diau buvusio Ausano, ta\xc4\x8diau po to, kai VII a. pr. m. e. Ausan\xc4\x85 nusiaub\xc4\x97 Saabos valdovo Kariba-il Vataro kariuomen\xc4\x97s, \xc5\xa1is prarado \xc4\xaftak\xc4\x85 ir ilgainiui absorbuotas Katabano, kuris taip gavo pri\xc4\x97jim\xc4\x85 prie j\xc5\xabros._NEWLINE_Nuo VIII a. pr. m. e. Saabai tapus stipriausia valstybe Senov\xc4\x97s Jemene, \xc4\xafgijusia hegemonij\xc4\x85 kit\xc5\xb3 at\xc5\xbevilgiu, Katabanas buvo priverstas pripa\xc5\xbeinti jos vir\xc5\xa1enyb\xc4\x99, ta\xc4\x8diau neretai sukildavo. Tik V a. pr. m. e. sugriuvus Maribo u\xc5\xbetvankai ir Saaboje prasid\xc4\x97jus nelaim\xc4\x97ms, Katabanas v\xc4\x97l tapo stipria j\xc4\x97ga, ypa\xc4\x8d \xc4\xafsigal\xc4\x97jusia paskutiniaisiais am\xc5\xbeiais pr. m. e._NEWLINE_I a. pr. m. e. klajokliai himjaritai, u\xc5\xbe\xc4\x97m\xc4\x99 Saab\xc4\x85, neilgai trukus u\xc5\xbekariavo ir Kataban\xc4\x85, taip sukurdami Pirm\xc4\x85j\xc4\x85 Himjaro imperij\xc4\x85. Katabanas trumpai i\xc5\xa1sivadavo II a., bet po keliasde\xc5\xa1imties met\xc5\xb3 buvo b\xc4\x97l okupuotas, \xc5\xa1\xc4\xaf kart\xc4\x85 vakarinio kaimyno Hadramauto. III a. regionas v\xc4\x97l per\xc4\x97jo Himjaro vald\xc5\xbeion, kur i\xc5\xa1liko iki VI a., t. y. Aksumo imperijos \xc4\xafsigal\xc4\x97jimo regione.'